Galliard Antikva
Galliard er en antikvaskrift tegnet i 1978 af den engelske skriftdesigner Matthew Carter (f. 1937). Den bygger på et skriftdesign fra 1500-tallet, men hører stilmæssigt mere til 1700-tallet. Bogstaverne er bredere end Garamonds, men smallere end Plantins. Aksen gennem bogstaverne er svagt hældende. Minusklerne er kontrastrige og skarptskårne i alle rundinger. Majuskel A har det for barokskrifter typiske knæk på toppen, og majuskel R et flot, barokt terminalsving. Galliard er en elegant skrift med en letløbende, moderne kursiv. Den har ikke haft stor udbredelse i Danmark og konkurrerer i dag med mange designmæssigt lignende, digitale fonte.